Salix Səydəşev

Salix Camaletdin uğlı Səydəşev (myös Säydäş - ven. Салих Замалетдинович Сайдашев: Salih Zamaletdinovitš Saidašev; 3. joulukuuta 1900, Kazan - 16. joulukuuta 1954, Moskova) oli tataaritaustainen neuvostoliittolainen säveltäjä ja orkesterinjohtaja. Häntä pidetään yhtenä tataarien taidemusiikin alullepanijoista.

Elämä ja tuotanto
Səydəşev jäi varhain orvoksi ja kasvoi siskonsa perheessä. Tämän aviomies Šigab Ahmerov tuki pojan musiikkiharrastusta. Viisitoistavuotiaana Səydəşev alkoi soittaa Saijar-teatteriryhmän orkesterissa. Vuosina 1919–1921 hän palveli puna-armeijassa.

Vuodesta 1922 lähtien Səydəşev työskenteli pianistina, orkesterinjohtajana, säveltäjänä ja Tatarstanin draamateatterin musiikkiosaston johtajana. Vuosina 1934–1937 hän opiskeli Moskovan konservatoriossa. Erityisen hedelmällistä oli hänen yhteistyönsä näytelmäkirjailijoiden ja teatteriohjaajien kanssa. Säveltäjänä Səydəşev tunnetaan parhaiten musiikkinäytelmistä ja lauluista. Oopperaa, balettia, kuoro- ja soitinmusiikkia yhdistelevistä musiikkinäytelmistä parhaita ovat Najomštšik (”Vuokralainen”) ja Zäŋgär šäl (”Sininen šaali”). Laulumusiikin alalla Səydəşev loi ajankohtaisia joukkolauluja ja lyyrisiä kappaleita. Aikanaan koko maassa tunnettiin hänen säveltämänsä ”Neuvostoarmeijan marssi”.

Səydəşevin musiikki on sävyltään runollista ja muodoltaan kansallista, mutta samalla innovatiivista ja vailla pyrkimystä kansatieteellisyyteen. Hänen maineensa tataarien taidemusiikin perustanlaskijana perustuu kansanperinteen sekä venäläisen ja eurooppalaisen musiikkikulttuurin luovaan yhdistämiseen.

Vuonna 1939 Səydəşeville myönnettiin Tatarian ASNT:n ansioituneen taiteilijan ja vuonna 1950 kansantaiteilijan arvonimet.

Teoksia

Teatterimusiikkia
 Habibulla Ibragimovin komedia Bašmagym (”Kengät”, 1923)
 Karim Tintšurinin komedia Kazan sölgöse (”Kazanin pyyheliina”, 1923)
 Karim Tintšurinin näytelmä Süngän joldyzlar (”Sammuneet tähdet”, 1924)
 Mirhaidar Faizin näytelmä Galijabanu (1926)
 Fathi Burnašin näytelmä Taxir-Zühra (1926)
 Karim Tintšurinin näytelmä Zäŋgär šäl (”Sininen šaali”, 1926)
 Tazi Gizzatin näytelmä Najomštšik (”Vuokralainen”, 1928)
 Karim Tintšurinin näytelmä Il (”Synnyinmaa”, 1929)
 Karim Tintšurinin näytelmä Kandyr buje (”Kandr-joella”, 1932)
 Tazi Gizzatin näytelmä Bišbüläk (1939)
 H. Fathullinin näytelmä Küzlär (”Silmät”, 1939)
 Tazi Gizzatin näytelmä Izge ämänät (”Pyhä tehtävä”, 1944)
 Naki Isanbetin näytelmä Mullanur Vaxitov (1948)
 G. Nasretdninovin näytelmä Kaderle minutlar (”Kalliit hetket”, 1952)

Lauluja ja soitinmusiikkia
 Ozyn säfär (”Pitkä matka”, 1920)
 Vals (”Valssi”, 1920)
 Sakai maršy (”Sakain marssi”, 1927)
 Sovet Armijase maršy (”Neuvostoarmeijan marssi”, 1929)
 Alga (”Eteenpäin”, sanat Adel Kutui, 1941)
 Bügen bäiräm (”Tänään on juhla”, sanat Tazi Gizzat, 1945)
 Duslyk džyry (”Ystävyyden laulu”, sanat A. Erikejev, 1949)
 Džyrlarym (”Lauluni”, sanat Musa Džälil, 1949)
 G. Tagirovin librettoon perustuva yksinäytöksinen baletti (1949–1950)

Lähteet

Aiheesta muualla
 Salih Saidašev Tatarstanin kansalliskirjaston sivustolla  
 Salih Saidaševin museo 

Neuvostoliittolaiset säveltäjät
Tataarit
Venäläiset säveltäjät
Vuonna 1900 syntyneet
Vuonna 1954 kuolleet